
Styrets arbeid
Styremøter
Det er avholdt 10 styremøter i 2017. Møtestrukturen har i utgangspunktet vært annenhvert møte med og uten undergrupper. Grunnet utsettelser av flere styremøter har denne strukturen ikke blitt gjennomført. Det resulterte i færre møter med undergruppene i 2017 og at undergruppene har vært representert i hvert møte etter nyttår, med unntak av det første møtet som ble avholdt i 2018. Møtedeltakelsen på avholdte møter har vært tilfredsstillende. 
Hovedstyret er av den oppfatning at kommunikasjonen med undergruppene kunne vært bedre. Undergruppene har sendt forespørsler til hovedstyret som ikke har blitt besvart.

Spesielle oppgaver
Hovedstyret fikk på årsmøtet i 2017 et mandat til å ansette en daglig leder i en 20% stilling. Vi fikk inn totalt 8 søkere på stillingen etter at fristen gikk ut i august. Det ble gjennomført samtale med én kandidat og intervju med en annen. Vi satt til slutt igjen med en kandidat som ble tilbudt stillingen. Da hele prosessen tok lenger tid enn vi ønsket og vi nærmet oss årets årsmøte meldte vår kandidat at han ikke ønsket å takke ja til stilling før årsmøtet er gjennomført. Begrunnelsen var at han ønsket å se hvordan det nye hovedstyre ser ut etter valget og han ønsket at han hadde det nye styret i ryggen dersom han skulle takke ja til stillingen. 
Stillingsinstruks for stillingen er nedtegnet og rådført med Buskerud Idrettskrets. Det samme gjelder arbeidskontrakt hvor det bare er å fylle inn personalia.

Aktivitet
Sylling IF fylte 90 år 27.november 2017. Jubileumsdagen ble markert med barn og unge i sentrum. Det ble arrangert åpen hall fra morgen til kveld med ballspill, airtrack, hinderbane, m.m. Stor deltakelse, mye moro og med en flott avslutning med korpset som spilte og jubileumskake.

Dugnad under JordbærEventyret 2017 ga Sylling IF en solid inntekt. Pengene er fordelt ut til Håndball (kr. 15.200,-) og Fotball (kr. 60.800,-) som stod for matsalget på stranden. Sylling IF har sagt ja også til denne dugnaden under årets JordbærEventyr.

Årets vintersesong har vært svært snørik. Dugnadsgjengen som kjører opp skiløyper i Sylling har gjort en fantastisk innsats, og det har vært moro å se hvor mange som har benyttet seg av dette tilbudet. Jordene rundt omkring har vært godt besøkt gjennom hele vinteren.

I samarbeid med skolen fortsetter Sylling IF å bidra med penger for å lønne elever som har «Innsats for andre» som valgfag og hvor elevene en dag i uken er på SFO og har ansvar for aktiviteter.

Når det gjelder aktivitet og idrettslige resultater i undergruppene, så henviser vi til undergruppene sine årsberetninger.


Økonomi
I løpet av året har vi mottatt støtte fra Grasrotandelen kr. 60.246,80, Bingooverskudd kr. 42.863,- og
LAM kr. 109.134,-. Økonomien bærer fortsatt preg av noen år med store utgifter knyttet til kunstgressbanen og andre prosjekter, men den er under kontroll.

Sylling IF har en klubbavtale med Prozo. Vi har gjennom innkjøp skaffet oss kr. 130.000,- til uttak av varer i 2018. Dette fordeles på tre uttak, et på våren, et på sensommeren og et til høsten.

Vi har fortsatt en avtale med Ole Jørgen Mathisen som skaffer klubben sponsorer. Hovedstyret er av den oppfatning at samarbeidet er godt og nyttig og at Ole Jørgen skaffer Sylling IF gode sponsoravtaler.

Medlemstall 2017

	
	0-8 år
	9-13 år
	14-19 år
	20 år og eldre
	Totalt

	
	102
	210
	50
	305
	667 (+12%)




Medlemsutvikling pr. 31.12
	
	2011
	2012
	2013
	2014
	2015
	2016
	2017

	Totalt
	754
	722
	717
	724
	891
	586
	667

